OpenLLM-France/wikimedia huggingface dataset:
# Gilbert Licudi

Gilbert Licudi és un barrister i diputat de Gibraltar, membre del Partit Socialista Laborista de Gibraltar (GSLP). Està casat i té dos fills.

## Biografia

Licudi va estudiar a la Bayside Comprehensive School, on va ser contemporani de Peter Montegriffo i Dominique Searle. Però va deixar l'escola als 17 anys i començar a treballar per Blands i GB Airways. Després de casar-se, es va traslladar el 1979 amb la seva dona a Anglaterra, on va treballar per a l'aerolínia russa Aeroflot a Heathrow.
El 1981 Licudi i esposa van tornar a Gibraltar, on ell va ser contractat pel Castle Marketing Group, de Joe Holliday. En aquest moment també es va afiliar al GSLP, i després de les eleccions de 1984, va ser convidat a incorporar-se a l'executiva del partit. En aquesta època també va començar a escriure una columna setmanal en «The People».
Als 28 anys, era membre de l'executiva del partit quan va decidir allunyar-se de Gibraltar i estudiar dret a Chelmsford, East Anglia. Va concloure els seus estudis a Londres, a l'Inns of Court Law School i va ser admès com barrister el 1992, a Londres i a Gibraltar.
Licudi ha fet carrera a la firma d'advocats Hassans International Law Firm on va treballar amb Peter Montegriffo. En aquest moment, va tornar a la política, disposat a portar la seva experiència de resolució de conflictes en favor dels canvis polítics que creia necessaris sobre Gibraltar.
El 2007, Licudi es va presentar com a candidat del GSLP a les eleccions generals. Va ser nomenat ministre a l'ombra per al Treball, Trànsit, Joventut i Esport. L'abril de 2011, quan Fabian Picardo es va convertir en líder del GSLP (i de l'oposició), Licudi va ser nomenat ministre d'Educació, Serveis Financers i Transport, i les àrees de Joventut i Esports van ser transferides a Steven Linares.
Amb la victòria del GSLP a les eleccions generals de 2011, Licudi va ser nomenat ministre d'Educació, Serveis Financers, Joc, Telecomunicacions i Justícia.

## Referències

* ↑ «About Gilbert Licudi» (en anglès). Arxivat de l'original el 2012-02-08. [Consulta: 9 setembre 2012].
* 1 2 3 4 5 «Gilbert Licudi: A politician with a deep social conscience who came late to law» (en anglès). Vox, 14-09-2007. Arxivat de l'original el 2012-05-19. [Consulta: 9 setembre 2012].
* ↑ «Licudi to Question Govt in Parliament on Traffic Gridlock» (en anglès). Vox, 29-11-2007. Arxivat de l'original el 2012-09-10. [Consulta: 9 setembre 2012].
* ↑ «Shadow Cabinet Reshuffle» (en anglès). Vox, 11-04-2011. Arxivat de l'original el 2016-03-03. [Consulta: 9 setembre 2012].
* ↑ «New dawn for Gibraltar» (en anglès). The Olive Press, 14-12-2011. [Consulta: 9 setembre 2012].

## Enllaços externs

* Gilbert Licudi al lloc web del Govern de Gibraltar Arxivat 2012-07-20 a Wayback Machine. (anglès)
# Serpula

Serpula (llatí, "serp petita") és un gènere d'anèl·lids poliquets marins que pertany a la família Serpulidae, també coneguts com a cucs tubulars calcaris. Els cucs serpúlids són molt similars als cucs tubulars de la família estretament relacionada Sabellidae, excepte perquè aquests darrers tenen un opercle cartilaginós. La característica més distintiva dels Serpula és tenir una corona en forma de ventall acolorida la qual fan servir per respirar i filtrar l'aliment.

## Taxonomia

* Serpula cavernicola (Fassari & Mollica, 1991), Messina, Itàlia
* Serpula columbiana (Johnson, 1901), Puget Sound, Estat de Washington
* Serpula concharum (Langerhans, 1880), Madeira,
* Serpula crenata (Ehlers, 1908), Zanzíbar,
* Serpula granulosa (Marenzeller, 1885), Kagoshima i Enoshima, Japó
* Serpula hartmanae (Reish, 1968), illa Bikini,
* Serpula indica (Parab & Gaikwad, 1989), Índia
* Serpula israelitica (Amoureux, 1976), Haifa, Israel
* Serpula japonica (Imajima, 1979), Honshu, Japó; possiblement a les Seychelles
* Serpula jukesii (Baird, 1865),
* Serpula lobiancoi (Rioja, 1917),
* Serpula longituba (Imajima, 1979), Honshu, Japó
* Serpula maorica (Benham, 1927), Nova Zelanda
* Serpula nanhaiensis (Sun & Yang, 2001),
* Serpula narconensis (Baird, 1865), illa Narcon, Antàrtida
* Serpula oshimae (Imajima & ten Hove, 1984),
* Serpula pacifica (Uchida, 1978), Sabiura, Japó
* Serpula philippensis (McIntosh, 1885),
* Serpula planorbis (Southward, 1963),
* Serpula rubens (Straughan, 1967), Queensland, Austràlia
* Serpula sinica (Wu & Chen, 1979),
* Serpula tetratropia (Imajima & ten Hove, 1984), República de Palau i Carolines
* Serpula uschakovi (Kupriyanova, 1999), illa Gilderbrandt
* Serpula vasifera (Haswell, 1885), Port Jackson, Austràlia
* Serpula vermicularis (Linnaeus, 1767), Europa occidental
* Serpula vittata (Augener, 1914), Shark Bay, Austràlia
* Serpula watsoni (Willey, 1905), Trincomalee, Sri Lanka;
* Serpula willeyi (Pillai, 1971), Sri Lanka
* Serpula zelandica (Baird, 1865),

## Referències

* ↑ P.A. Hutchings (ed). «Harry A. ten Hove (1984). Towards a phylogeny in serpulids (Annelida; Polychaeta)». A: Proceedings of the first International Polychaete Conference. Sydney: The Linnean Society of New South Wales, 1984, p. 181–196. ISBN 0-9590535-0-6.

## Enllaços externs

* Raffles Museum of Biodiversity Research: Polychaete Families of Singapore: Serpulidae Arxivat 2010-01-29 a Wayback Machine.
* Annelida.net: About Family Serpulidae polychaetes in New Zealand. Accessed 1 May 2010.
* Chamberlin, Ralph V. 1920. The Polychaetes Collected by the Canadian Arctic Expedition, 1913-18. Report of the Canadian Arctic Expedition 9. Annelids, parasitic worms, Protozoans, etc. (B. Polychaeta): 1-41. Pl.1-6. Thomas Mulvey. Ottawa.
* ITIS database, available online at http://www.itis.gov
* Hartmann-Schröder, G. (1996). Annelida, Borstenwürmer, Polychaeta [Annelida, bristleworms, Polychaeta]. 2nd revised ed. The fauna of Germany and adjacent seas with their characteristics and ecology, 58. Gustav Fischer: Jena, Germany. ISBN 3-437-35038-2. 648 pp. (look up in IMIS)
# Upsetter Records

Upsetter Records fou una discogràfica fundada per Lee "Scratch" Perry activa des de 1968 a 1978. L'estudi de gravació que utilitzava s'anomenava Black Ark. Scratch va crear també Upsetter Record Shop, on es venien les publicacions de la discogràfica. L'any 1969 Scratch s'havia convertit en un dels productors novells de més èxit. Perry va formar una banda, The Upsetters, de la qual formaven part Aston Barrett i Carlton Barrett, que més tard formarien part del grup The Wailers. El disc de més èxit que van publicar junts va ser The Complete Upsetter Singles, de Bob Marley and the Wailers.

## Referències

* ↑ «Article sobre Upsetter Records». Musicians.About.com. Arxivat de l'original el 2012-11-19. [Consulta: 3 maig 2009].

## Enllaços externs

* Perfil de Upsetter Records Arxivat 2010-09-01 a Wayback Machine. a About.com.
# Kambala

Kambala (Cambala, grec: Κάμβαλα) fou un districte de Hyspiratis al que Alexandre el Gran va enviar a Menon amb soldats en busca d'or, però el destacament fou aniquilat. El districte se suposa que podria ser la regió de l'Isper al nord d'Erzurum, però per un passatge d'Estrabó s'identifica també al sud d'Armènia, a la frontera amb Adiabene.

## Referències

* "Cambala" a Smith, William. Dictionary of Greek and Roman Geography (en anglès), 1854.
# Parts per mil milions

Parts per mil milions (abreujat com ppmm) és la unitat utilitzada usualment per valorar la presència d'elements en petites quantitats (traça) en una barreja. Generalment sol referir-se a percentatges en pes en el cas de sòlids i en volum en el cas de gasos. També es pot definir com «la quantitat de matèria continguda en una part sobre un total de mil milions de parts».
Exemple:
# CDex

CDex És un programari lliure per Extracció d'Àudio Digital de CD d'Àudio (el que es coneix com a ripejar CD) i conversió de format de l'àudio per Microsoft Windows. Converteix pistes de CDDA d'un CD a arxius de so d'ordinador estàndards, com WAV, Mp3, o Ogg Vorbis. CDex es distribuïa com a programari lliure sota els termes del GNU Llicència Pública General (GPL); tanmateix, tot i que la pàgina web reclama que això és encara el cas, cap codi font ha estat alliberat des del 2005. Iniciat per Albert L. Faber, ara és desenvolupat i mantingut per Georgy Berdyshev.
CDex és capaç de convertir àudio de CD a diversos formats incloent-hi WAV, Vorbis, Mp3 (utilitzant el codificador LAME), VQF, Musepack, APE, i molts altres. A partir de la versió 1.70b2 es pot codificar en format FLAC de forma nativa, però per la versió 1.51 FLAC o d'altres codecs es pot fer servir un codificador extern. Per comoditat, dona suport CD-Text per afegir de forma fàcil, els noms de cançons, artistes, àlbums a les pistes extretes dels CDs. També pot identificar (la majoria) de CDs d'àudio mitjançant una base de dades en línia (freedb). També inclou cdparanoia per una lectura de CD robusta. Es considera CDex És considerat per ser molt configurable i relativament fàcil d'utilitzar.

## Referències

* ↑ «Using CDex with Flac hints Arxivat 2010-01-25 a Wayback Machine.». Pfarrell.com. [Consulta: 28 maig 2010].
* ↑ Christian Brochec: Audacity 2: Enregistrez, montez, mixez. 2nd edition, Pearson Education France, 2012, ISBN 978-2-7440-9402-6, chapter: CD, section: Extraction audio aved CDex (Windows), page 96
# Societat Linneana de Londres

La Societat linneana de Londres o Linnean Society of London és la principal societat científica dedicada a l'estudi i a la difusió de la taxonomia. Publica estudis de zoologia, botànica i biologia. També edita The Linnean, una revista dedicada a la història de la societat i de la taxonomia.
Va ser fundada el 1788 i deu el seu nom al naturalista suec Carl von Linné. La seu està situada a Burlington House, Piccadilly, Londres i qualsevol persona que estigui interessada pot convertir-se en membre de la Societat, sense necessitat de requeriments acadèmics.
1 de juliol de 1858 s'hi va fer fa la presentació dels postulats sobre l'origen de les espècies (posteriorment anomenada Teoria de l'evolució), elaborats simultàniament per Charles Darwin i Alfred Wallace, tot i que cap d'ells no hi era present.

## Col·leccions

Les col·leccions botàniques i zoològiques de Linné van ser adquirides el 1783 per Sir James Edward Smith, el primer president de la societat. Avui en dia es conserven a la seu de la Societat i contenen 14.000 plantes, 158 peixos, 1.564 conquilles, 3.198 insectes, 1.600 llibres i 3.000 cartes i documents. Es poden consultar acordant una cita prèvia.
La Societat també conserva la col·lecció de plantes de James Edward Smith.

## Medalles i premis

La Societat linneana de Londres atorga diferents premis:
* La medalla linneana, fundada el 1888. Premia anualment a un botànic o a un zoòleg, inicialment es premiaven alternativament, però des de 1958 se'n guardona un de cada anualment.
* Medalla Darwin-Wallace, instituïda el 1908. Atorgada cada cinquanta anys, premia avenços importants en el camp de la biologia evolutiva.
* Premi H.H. Bloomer, establert el 1963. Recompensa a un naturalista aficionat que hagi efectuat una gran contribució al coneixement de la biologia.
* Premi del bicentenari, establert el 1978 amb motiu del 200 aniversari de la mort de Linné. Recompensa a un investigador menor de 40 anys.
* Premi Jill Smythies, establert el 1986. S'atorga a les millors il·lustracions de botànica.
* Premi Irene Manton, establert el 1990. Premia a la millor memòria de botànica realitzada durant l'any acadèmic.

## Societats linneanes mundials

Austràlia
* Linnean Society of New South Wales
Canadà
* Société linnéenne du Québec
França
* La Société Linnéenne de la Seine maritime
* Société linnéenne de Lyon
* Société linnéenne de Provence
* Société Linnéenne de Bordeaux
* Société Linnéenne de Normandie
Suècia
* The Swedish Linnaeus Society
Regne Unit
* The Linnean Society of London
Estats Units
* The Linnean Society of Lake Superior
* The Linnaean Society of New York

## Referències

* ↑ (castellà) Charles Darwin, Cartas de Darwin 1825-1859, p.26

## Enllaços externs

* Pàgina oficial de la Societat linneana de Londres
* Medalles i premis de la Societat linneana Arxivat 2005-05-11 a Wayback Machine.
# Gilbert Rugby

Gilbert Rugby és una marca de fabricació de material esportiu, especialitzada en el rugbi a 15 i el netball. L'empresa és coneguda sobretot per les pilotes de rugbi, ja que ha estat proveïdor oficial de totes les Copes del Món des de 1995.

## Història

L'empresa va ser fundada per William Gilbert, un sabater, el 1823, que juntament amb el seu nebot, James, va desenvolupar pilotes de futbol per a la veïna Rugby School. El 2002, després de patir problemes financers després d'una compra per part de la direcció, Gilbert va ser adquirida per Grays International.
Gilbert ha estat durant molt de temps el proveïdor oficial de pilotes per a les federacions de rugbi d'Anglaterra, Gal·les, Escòcia, Austràlia, Sud-àfrica, França, Itàlia i Argentina. També subministra pilotes a la Federació Internacional d'Associacions de Netball. Gilbert és també el proveïdor oficial de pilotes del Campionat ANZ, la competició de netball més gran del món, i també el proveïdor oficial dels Campionats Mundials de Netball. Els seus productes inclouen la pilota de rugbi Gilbert Synergie.
El setembre de 2014, Gilbert Rugby va presentar la pilota "Match-XV", desenvolupada específicament per al Mundial de 2015 celebrat a Anglaterra. La pilota Match-XV es va utilitzar a tota la Premiership Rugby, el Top 14 i per totes les federacions nacionals patrocinades per Gilbert en els partits de prova de novembre de 2015.

## Productes

La taula següent detalla els productes fabricats i comercialitzats per Gilbert per als mercats de rugbi i netball.
| Esport | Gamma de productes |
| Rugbi 15 | Pilotes, uniformes d'equip (samarretes/pantalons curts/mitjons), equip de protecció (cuirassades, espatlleres, protectors de cap, gorres de scrum, protectors bucals, guants), botes, peces de compressió, bosses, cons de seguretat, samarretes, ampolles d'aigua, bosses d'equips |
| Netball | Pilotes, equipament uniforme, calçat, pal, anelles |

## Patrocinis

Els següents equips, associacions i jugadors porten uniformes i equipament proporcionats per Gilbert:

### Rugbi 15

* Bèlgica
* Pasteur Athletique Club
* UAE
* Dragons/Newport
* Berkshire Shire Hall RFC

#### Jugadors

* Matt Gilbert
* Thierry Dusautoir
* Seán Cronin
* Matthew Dempsey
* Blair Cowan
* Cheslin Kolbe
* Jake Ball
* Aaron Shingler
* Richard Hibbard

### Netball

* Austràlia
* Jamaica
* Nova Zelanda

## Referències

* ↑ Gilbert será la pelota oficial de la Rugby World Cup, 24 March 2010
* ↑ , 15-09-2002.
* ↑ «Gilbert - Official Ball Supplier». International Federation of Netball Associations, 19-07-2006. Arxivat de l'original el 2008-03-14. [Consulta: 24 febrer 2009].
* ↑ «Innovative Rugby World Cup 2015 Match XV ball launched». Gilbert Rugby, 29-08-2014. Arxivat de l'original el 2015-03-04. [Consulta: 29 agost 2014].
* ↑ GILBERT LAUNCH MATCH-XV PLUS WITH AVIVA PREMIERSHIP RUGBY Arxivat 2019-03-07 a Wayback Machine., 1 April 2016
* ↑ Sharper Kicks & More Tries as new Gilbert MATCH-XV Balls Arrive by Adam Redmond on Pro14Rugby.com, 20 December 2017

## Enllaços externs

* Gilbert Rugby - Lloc web oficial
* Gilbert Netball
# Sirena (desambiguació)

«Sirena» té aquests significats:
* Sirena és un ésser mitològic.
* Sirena (mitologia grega) és l'ésser mitològic segons la mitologia grega.
* Sirena (instrument acústic) és un instrument acústic.
* La Sirena és una empresa catalana de congelats.
# Uraniborg

Uraniborg és un observatori ubicat a l'illa de Ven, al sud-est de Suècia.
Durant l'any 1575 en Tycho Brahe va viatjar molt, fins a decidir-se a instal·lar-se a Basilea. El rei Frederic va voler que en Tycho Brahe es quedés a Dinamarca, ja que era considerat un científic de prestigi, i li va oferir un castell reial, oferta que va ser rebutjada. El rei Frederic, però, no es va fer enrere en la seva pretensió de mantenir Tycho Brahe al seu país, i li va oferir l'illa de Hveen, avui (Ven) situada a l'estret que separa Copenhaguen i Helsingborg. La proposta va incloure els fons necessaris per a la construcció d'una bona casa.
Tycho Brahe va visitar l'illa per primera vegada el 22 de febrer de 1576, i aquella mateixa tarda va fer la seva primera observació des de l'illa: una conjunció de Mart i la Lluna. El 23 de maig de 1575 es va signar el document oficial que assignava a Tycho Brahe l'illa.
El nou propietari va ordenar la construcció d'un observatori que va batejar amb el nom d'Uraniborg, en honor d'Urània, la musa de l'astronomia. L'observatori es va anar desenvolupant fins al punt de convertir-se en una important instal·lació científica, amb galeries per a l'observació, una biblioteca i diversos despatxos. Tycho va disposar a l'observatori de nombrosos ajudants, dels millors instruments de l'època i, fins i tot, d'una impremta pròpia per tal d'assegurar-se la publicació dels seus llibres. En aquesta impremta el científic publicava també els seus poemes, que semblaven ser força bons. Els seus recursos eren tan bons que va arribar a construir una fàbrica de paper per tal d'assegurar-se aquest material en tot moment.
Tycho Brahe va envoltar l'observatori d'Uraniborg del seu misticisme. Per exemple la disposició dels edificis pretenia representar l'estructura del cel.

## Referències

* ↑ Westman, Robert S. The Copernican Question: Prognostication, Skepticism, and Celestial Order. University of California Press, 2011-07-02, p. 236. ISBN 9780520948167 [Consulta: 7 agost 2013].

## Enllaços externs

* Astronomiae instauratae mechanica at the Royal Library, describing Brahe's instruments, with English translation
# Koji Miyata

Koji Miyata (Japó, 15 de gener de 1923) és un futbolista japonès que disputà sis partits amb la selecció japonesa.

## Enllaços externs

* Japan National Football Team Database
# Partukka

Partukka fou un regne mede que existia al segle vii aC a la frontera oriental d'Assíria, i que correspon a la regió de Gurgan a l'antiga Hircània, però en un lloc no determinat. Quan els cimmeris i escites van avançar cap al sud i est del llac Urmia, van expulsar els medes establerts a la zona provocant la unió de les diverses tribus de medes, una part de les quals no estaven sota domini assiri. Alguns caps medes entre els quals Sanasana de Partukka van demanar ajut assiri contra els nou vinguts i contra els prínceps medes que intentaven forjar un poder mede més gran capaç de fer front a la invasió. El rei Assarhaddon va respondre amb una gran expedició a Patušarra o Patusharra (un districte a l'est del Mazanderan la vora del desert de la sal -Dasht-e Kavir- fins a Bikni que va aconseguir establir una línia estratègica i restablir diversos reis favorables a Assíria que havien estat deposats entre els quals l'esmentat Sanasana de Partukka. En la campanya foren fets presoners dos prínceps escites, Shitir-pama i Eparna. Un rei escita de Bartatua (no localitzada però probablement entre el territori dels cassites i Elam) va demanar la mà d'una princesa escita. Però l'expedició d'Assarhaddon sembla clar que no va tenir èxit i encara va suposar pèrdues considerables pels assiris, que amb prou feines van poder mantenir els seus territoris.

## Referències

* ↑ Enciclopèdia Irànica, article Assarhaddon
# Societat Lunar Internacional

La Societat Lunar Internacional (en anglès, International Lunar Astronomical Society), era una entitat fundada el juliol de 1956 per dos astrònoms: l'anglès Hugh Percy Wilkins i el català Antoni Paluzie i Borrell, amb seus a Barcelona i a Bewleyheath (Anglaterra).
Aquesta societat, també denominada I.L.A.S., es va fundar amb la intenció d'incentivar l'estudi de la Lluna entre els aficionats a l'astronomia. El seu primer president fou el mateix Wilkins, i el secretari, en Paluzie. Va arribar a tenir 220 socis a diversos països.
El primer butlletí de la societat (denominat Journal of the International Lunar Society) aparegué el març de 1957, i editat en anglès, amb col·laboraciones en alemany, francès i castellà.
Aquesta publicació l'elaborava en principi en Paluzie, posteriorment l'anglès Patrick Moore, i finalment, Ronald Ellis fins a l'any 1964, en què es va dissoldre l'entitat a causa de la mort de Wilkins i al poc interès que tenia en aquell moment l'estudi de la lluna (interès que va renéixer al cap de pocs mesos amb l'inici del Programa Apollo de la NASA).

## Font

* Glosario Selenográfico, José Carlos Violat Bordonau. Espanya, 2006.
# Gilbert Moevi

Gilbert Moevi (Lomé, 1 de setembre de 1935 - Bordeus, 26 de febrer de 2022) fou un futbolista francès, nascut al Togo, de la dècada de 1960.
Tota la seva carrera transcorregué Girondins de Bordeaux entre 1959 i 1967.

## Referències

* ↑ Perfil a footballdatabase.eu
* ↑ Perfil a pari-et-gagne.com
* ↑ Perfil a lalegendedesgirondins.com
# Francavilla di Sicilia

Francavilla di Sicilia (sicilià Francavigghia di Sicilia) és un municipi italià, dins de la ciutat metropolitana de Messina. L'any 2007 tenia 4.237 habitants. Limita amb els municipis d'Antillo, Castiglione di Sicilia (CT), Fondachelli-Fantina, Malvagna, Montalbano Elicona, Motta Camastra, Novara di Sicilia i Tripi.

## Administració

Llista d'alcaldes :
| Període | Identitat | Partit |
| 2002- | Salvatore Nuciforo | Llista cívica |
# Vallée du Mars

La vallée du Mars és una antiga vall glacial que neix als flancs del puy Mary situat al departament de Cantal a Alvèrnia-Roine-Alps, França. Pren el nom del riu Mars, un afluent del Sumène.
Es troba dins dels municipis (communes) de :
* Lo Falgós (Le Falgoux);
* Lo Vaulmièr (Le Vaulmier);
* Sant Vincenç de Salèrn (Saint-Vincent-de-Salers).
# Koji Aihara

Koji Aihara (相原 コージ Aihara Kōji; 3 de maig de 1967, Noboribetsu, Hokkaido) és un mangaka que dibuixa obres d'humor i experimentals. El tipus d'obra experimental més destacable és el diccionari en tires còmiques, paròdia del diccionari Kojienn. Els seus mangues tracten temes originals i fan referència clara i astuta a la societat contemporània. El seu manga Z ~Zed~ fou adaptat a una pel·lícula live-action anomenada Ｚ～ゼット～ 果てなき希望 del 2014 dirigida per Norio Tsuruta, on Aihara va aparèixer interpretant un zombi. Col·laborà en la creació del programa per a generar còmics d'estil japonès ComiPo!.

## Obres destacables

* 1983: Hachigatsu no Nureta Pantsu (publicat a la revista Weekly Manga Action Magazine)
* Bunka Jinrui Gag
* Koujien
    Paròdia d'uns diccionaris japonesos.
* 1989 i 1990-1992: Sarudemo Kakeru Manga Kyoushitsu (3 volums), amb col·laboració de Kentaro Takekuma
    És un còmic on es burla del propi manga.
* Mujina
* Manka
* 2011: Z ~Zed~ (publicat a la revista Bessatsu Manga Goraku)
    Un manga on la història se situa al Japó contemporani baix els efectes d'un apocalipsi zombi.
* 2012: SHIMONETA de Kangaeru Kakumon (publicat a la revista Manga Action)
    És una paròdia dels temes d'estudi acadèmics.

## Referències

* ↑ «AIHARA Kôji». Manga-News. [Consulta: 28 juliol 2017].
* 1 2 3 4 5 Masanao i Wiedmann, 2004, p. 16.
* 1 2 Masanao i Wiedmann, 2004, p. 18.
* 1 2 3 «Ring 0/Orochi's Tsuruta Directs Live-Action Film of Zombie Manga Z». Anime News Network, 09-04-2014 [Consulta: 25 juliol 2017].
* ↑ «Ｚ～ゼット～ 果てなき希望 (2014)». allcinema. Stingray. [Consulta: 25 juliol 2014].
* ↑ «ComiPo! Program Makes Manga for "People Who Can't Draw"». Anime News Network, 18-10-2010 [Consulta: 25 juliol 2017].
* ↑ Thompson, Jason «Jason Thompson's House of 1000 Manga - Even A Monkey Can Draw Manga!». Anime News Network, 05-07-2010 [Consulta: 25 juliol 2017].
* 1 2 3 «Even a Monkey Can Draw Manga's Aihara Starts New Manga». Anime News Network, 20-12-2012 [Consulta: 25 juliol 2017].

## Bibliografia

* Masanao, Amano; Wiedemann, Julius. Manga design. Madrid: Taschen, 2004. ISBN 3-8228-3124-7.
# Pau de Bagnolo

La Pau de Bagnolo, signada el 7 d'agost de 1484 va posar punt final a la guerra de Ferrara, que havia començat el 1482 per la disputa del monopoli de la sal, entre el ducat de Ferrara i l'aliança dels Estats pontificis amb la República de Venècia.
Hèrcules I d'Este va acabar cedint la vila de Rovigo i una part del delta del riu Po a la República de Venècia i va evitar l'absorció de Ferrara pels Estats Pontificis.

## Referències

* ↑ (italià) Guerra de Ferrara Arxivat 2011-07-22 a Wayback Machine.